सोरांजुलिया जाबाय एइस.एस. पास जानाय सासे देरफुनाय सिख्ला। टंला टाउननिफ्राय साहा थानाय हा-गोदान सिफायनानै थाहैनाय गामि गोजोनफुरिनि आबादारि न‘खरनि फिसाजो। न‘खराव बिमा बिफा आरो बिदा। बिफाया आबाद मावनानै जाग्रा सासे गोख्रों थाखोनि आबादारि। जानाय लोंनायनि आंखाल गैया। नाथाय सोरांजुलिनि बेरामआ बांद्राय जालांनो हमनायासो न‘खराव गोजोन गैयै लाबोनो हमनायसै। सोरांजुलिया दिग्रि फरायनो गोसोमोन। नाथाय एइस.एस. पास जानायनि उननिफ्रायनो बिनि बेरामआ बारा जालांनायनि जाहोनाव हायाखैसै। बिदायाबो एइस.एस. पास जानानैनो थानायसै। फरायनायाव गोसो गैया। बिफायाबो जर खालामालासे गावजों आबाद मावनायाव हेफाजाब होनो होयो।